P r e d k l a d a c i a    s p r á v a

	Materiál  bol vypracovaný na základe bodu A.24. uznesenia vlády SR č. 1144 z 23.10.2002 k zmenám legislatívnych noriem podmieňujúcich návrh štátneho rozpočtu na rok 2003, v ktorom bolo ministrovi výstavby a regionálneho rozvoja uložené do 25. októbra 2002  predložiť na rokovanie vlády návrh na zvýšenie cien za nájom bytov. 

	Ministerstvo výstavby a regionálneho rozvoja SR v stanovenom termíne predložilo uvedený materiál vláde SR a vláda SR materiál prerokovala 30. októbra 2002. Na rokovaní vlády uplatnil pripomienky k materiálu podpredseda vlády a minister financií SR Ivan Mikloš a minister práce, sociálnych vecí a rodiny Ľudovít Kaník. 

Vzhľadom k tomu, že materiál neprešiel medzirezortným pripomienkovým konaním, vláda vrátila materiál na dopracovanie v zmysle pripomienok prijatých na rokovaní vlády. Po prerokovaní s Ministerstvom financií SR a Ministerstvom práce, sociálnych vecí a rodiny SR bol materiál upravený v zmysle pripomienok vznesených na rokovaní vlády a predložený na medzirezortné pripomienkové konanie šestnástim účastníkom medzirezortného pripomienkového konania. Pri vecnom naplnení stanoviska Ministerstva financií SR pritom spracovateľ vychádzal z rokovania na Ministerstve financií SR dňa 4.11.2002, kde bolo na úrovni príslušných riaditeľov odborov dohodnuté riešenie uplatnených pripomienok (príloha č. 2). Z oslovených subjektov zaslalo stanovisko dvanásť účastníkov a štyria účastníci stanovisko nezaslali. Pripomienky k materiálu nemalo osem účastníkov a jeden účastník – Ministerstvo zdravotníctva SR predložilo stanovisko, v ktorom pripomienky neboli jednoznačne formulované v zmysle bodu 3.1.7 ods. 6 Metodického pokynu  na prípravu a predkladanie materiálov na rokovanie vlády SR, a preto sa nepovažujú za pripomienky.

Zásadné pripomienky  k materiálu predložil  vo svojom stanovisku Úrad vlády SR- sekcia kontroly. Pri prerokovaní týchto pripomienok  dňa 21. 11. 2002 Úrad vlády SR od  uplatnených pripomienok  upustil za podmienky, že predkladateľ materiálu navrhne v uznesení vlády SR formou odporúčania pre podpredsedu vlády a ministra financií SR preskúmať možnosť spracovania návrhu zákona, ktorým by sa problematika nájomného v bytoch riešila v budúcom období a tiež že predkladateľ doplní materiál o odsek týkajúci sa možnosti riešenia problematiky takouto formou, obdobne ako vo vyspelých európskych krajinách. Materiál aj návrh uznesenia vlády bol v intenciách uvedenej dohody z rokovania upravený a zásadné pripomienky boli odstránené.

Pripomienky Ministerstva práce, sociálnych vecí a rodiny SR  uvedené vo vyhodnotení pripomienkového konania predkladateľ akceptoval vypustením úlohy pre ministra práce, sociálnych vecí a rodiny z návrhu uznesenia vlády SR. 

Ministerstvo financií SR predložilo svoje pripomienky listom č. 4718/2002-KM zo 14.11.2002, v ktorom sa o. i. uvádza, že návrh na zvýšenie cien nájomného sa môže uplatniť len po zohľadnení pripomienok, ktoré boli priložené k listu (príloha č. 3). Napriek tomu, že stanovisko Ministerstva financií SR po formálnej stránke nevychádzalo z Metodického pokynu na prípravu a predkladanie materiálov na rokovanie vlády SR, na podnet Ministerstva výstavby a regionálneho rozvoja SR sa uskutočnilo dňa 27.11.2002 prerokovanie pripomienok na úrovni generálnych riaditeľov príslušných sekcií Ministerstva výstavby a regionálneho rozvoja SR a Ministerstva financií SR.  Po  uvedenom rokovaní  Ministerstvo financií SR dňa 3.12.2002 predložilo ďalšie stanovisko (príloha č. 4). Vo svojich stanoviskách Ministerstvo financií SR neformulovalo ani jednu pripomienku ako zásadnú, uplatnilo pripomienky na doplnenie, resp. úpravu textu materiálu. Pripomienky a odporúčania, ktoré sa dotýkajú úlohy uloženej uznesením vlády SR č. 1144/2002, bod A.24.  – „predložiť na rokovanie vlády návrh na zvýšenie cien za nájom bytov“,  predkladateľ do materiálu zapracoval. Pripomienky, resp. odporúčania, ktoré sú nad rámec úlohy z uznesenia vlády SR a súvisia s aktualizáciou jestvujúceho právneho predpisu Ministerstva financií SR predkladateľ nemohol zohľadniť, lebo vyžadované analytické podklady o cenách  nie sú mu v rámci jeho pôsobnosti vo väzbe na zákon č. 575/2001 Z. z. o organizácii činnosti vlády  a organizácii ústredných orgánov štátnej správy dostupné.  Oblasť cien, finančnej kontroly a tvorby a uskutočňovania cenovej politiky je v zmysle uvedeného zákona v kompetencii Ministerstva financií SR, preto sa v spracovanom materiáli navrhuje a v rámci uznesenia vlády sa odporúča ministrovi financií  zabezpečiť následné vecné a legislatívne činnosti. Ministerstvo financií SR vo svojich stanoviskách ani jednu pripomienku neformulovalo ako zásadnú, preto sa materiál predkladá na rokovanie vlády bez rozporu.